Bruker 13 millioner i året på å leie ut til seg selv

Oslo kommune bruker store summer på å drive et selskap som skal leie ut T-bane- og trikkevogner til seg selv. Penger rett ut av vinduet, mener både ansatte og ledelse i kollektivtrafikken.

Rune Aasen er leder av Oslo Sporveiers arbeiderforening. Han mener strukturen i kollektivtransporten i Oslo er feilslått HENNING CARR EKROLL

16. nov. 2011 12:50 Sist oppdatert 16. november 2011

— Jeg må egentlig innrømme at jeg ikke helt forstår hva det selskapet driver med. Vi mener at det er fullstendig overflødig, sier Rune Aasen, leder i Oslos Sporveiers arbeiderforening, mens han trekker på skuldrene i t-baneverkstedhallen på Ryen.

Organisasjonen han snakker om heter Oslo Vognselskap, som ble opprettet som følge av av et vedtak i bystyret i Oslo kommune i 2006. Hensikten var å ivareta kapitalverdien av de nye T-banevognene i Oslo.

Les også Full krangel omkollektiv-Oslo

Selskapet skulle deretter leie disse ut til Kollektivtransportproduksjon AS i Oslo (tidligere Oslo Sporveier). Prosessen var en del av den omfattende — og omstridte - omorganiseringen av kollektivtransporten i hovedstadsområdet. Hensikten var at endringene skulle skape klarere skillelinjer mellom bestiller-, utfører- og eierfunksjonene i kollektivtrafikken.

Fem år senere har Oslo Vognselskap vokst til syv ansatte, og utgiftene for administrasjonen kom i fjor opp i 13 millioner kroner. Samtidig krangler selskapene seg i mellom.

— Forutsetningene var at selskapet skulle ha en finansiell funksjon, men nå har de vokst og begynner å blande seg inn i våre fagområder. Vi har 12-15 ingeniører og flere hundre fagarbeidere som har 50 års erfaring med T-bane og og trikk. Mens de bruker penger på konsulenter, sitter vi her med den samme kunnskapen og blir ignorert, sier Aasen.

«En fullstendig unødvendig kostnad»

Regnskapstall viser at organisasjonen har brukt nærmere ti millioner kroner på konsulenter siden 2007.

Frustrasjonen er også stor høyere oppe i Kollektivtransportproduksjon AS, som har 3300 ansatte. Aftenposten har fått tilgang til et internt notat utarbeidet av konsernets ledelse. Der omtales situasjonen slik:

«Det kan være grunn til å se på det forhold at det i 2010 kostet 13 millioner kroner å drifte OVS (Oslo Vognselskap). Dette utgjør en fullstendig unødvendig kostnad for kollektivtrafikken i Oslo».

I dokumentene legges det stor vekt på at Kollektivtransportproduksjon AS allerede har ansatte med kompetanse og erfaring til å selv ha ansvaret for vognparken, slik de hadde frem til vognselskapet ble opprettet 2006.

Konsernsjef Cato Hellesjø i Kollektivtransportproduksjon AS ønsker ikke å utdype det som står i dokumentene.

— Vi forholder oss til den strukturen som er i kollektivtrafikken i Oslo, og prøver å gjøre vår jobb så godt som mulig utifra det. Utover det ønsker jeg ikke å kommentere dette, sier Hellesjø.

- Er du fornøyd med Oslo Vognselskap?

— Jeg er mest opptatt av det selskapet jeg er sjef for, som er Kollektivtransportproduksjon, bidrar til en så sikker, kvalitativ og effektiv kollektivtransport som mulig, sier Hellesjø.

Daglig leder Erik Lund ønsker heller ikke å kommentere det som kommer frem i dokumentene Aftenposten sitter på. I en epost skriver han følgende:

«Våre oppgaver er å anskaffe, finansiere, forvalte og leie ut materiellet på en måte som sikrer at Oslo kommunes investeringer i rullende materiell blir ivaretatt på en optimal måte. Ut over dette har jeg ingen kommentar»

Vil vurdere organiseringen

Samferdselsbyråd Ola Elvestuen (V) sier at han er klar over til det han omtaler som «uenigheter om vognselskapets rolle». Han mener at det er nødvendig å se på hvordan selskapene fungerer sammen.

Samferdselsbyråd Ola Elvesturen (V) HEIKO JUNGE/SCANPIX

— Det er ingen grunn til å ha samme kompetanse flere steder. Vi vil hele tiden vurdere organiseringen av kollektivtransporten i Oslo og vognselskapets rolle. Er det er nødvendig, vil vi gjøre justeringer, sier Elvestuen.

Han understreker at det er viktigste er at systemet fungerer for de reisende.

— Det opplever jeg at det gjør, sier Elvestuen.

Fakta Kollektivtrafikken i Oslo Da Oslo kommune i 2006 vedtok å endre Oslo Sporveier til dagens organisasjonsmodell var hensikten at det skulle bli en klarere fordeling mellom bestilling av kollektivtransport, utførelse og materiellansvar. Dette er noen av de viktigste selskapene i dag:Ruter AS: Planlegger, samordner, bestiller og markedsfører kollektivtrafikken i hele Oslo og Akershus, og sørger for et felles pris- og billettsystem for T-bane, trikk, buss og båt. Kjøper inn transporttjenester som buss, ferje, T-bane og trikk. I overkant av 120 ansatte.Kollektivtransportproduksjon AS (KTP): Leverandør av kollektivtrafikk i Oslo, Akershus og Vestfold. KTP eier, forvalter, bygger ut og vedlikeholder også infrastrukturen for de skinnegående transportformene og forvalter en betydelig eiendomsmasse. Leveransen av kollektivtrafikk er knyttet til trikk, T-bane og buss og gjøres i all hovedsak på oppdrag fra bestillerorganet Ruter AS gjennom egne kjørekontrakter. Videre har KTP ansvaret for vedlikehold av t-banevognene og trikkene som eies av Oslo Vognselskap AS. Har rundt 3300 ansatte og en årlig omsetning på tre milliarder kroner.Oslo Vognselskap AS (OVS): Oslo Vognselskap anskaffer og eier T-banevogner og trikker, som leies ut til kollektivtrafikken i Osloregionen. Syv ansatte.Kilde: Selskapenes egne årsrapporter og nettsider. Vis mer